ꞌKia̱ nga ijye ko̱ꞌsín kitsò Jesús,
kijì‑ní,
tji̱ko̱ jñà xi̱ta̱ ra kotáꞌyáꞌta‑la̱ nga kijì ya̱ ra ijngoa‑la̱ xa̱ngá ra ꞌmì Cedrón.
Ya̱á tíjna jngo i̱ꞌnde ñánda̱ kjìn sko̱ya yá tjítje̱;
ko̱ ya̱á ꞌjahaꞌsen‑jin Jesús ko̱ jñà xi̱ta̱‑la̱ ra kotáꞌyáꞌta‑la̱.
Ko̱ jè Judas,
xi̱ta̱ ra si̱ìnga̱tsja Jesús jñà xi̱ta̱ kondra̱‑la̱,
ndaá bexkon jè i̱ꞌnde ra̱kìi̱,
nga̱ ki,
kjín ꞌka̱ ya̱ kjóxkóya Jesús ko̱ jñà xi̱ta̱ ra kotáꞌyáꞌta‑la̱.
ꞌKoa̱á ꞌsín kjomà‑ni nga jè Judas ijchò ya̱ i̱ꞌnde ra̱kìi̱;
jngo jtín ma chíchàn tji̱ko̱,
ti̱ꞌkoa̱ tji̱ko̱ iꞌka jñà xi̱ta̱ ra síkinda̱ jè i̱ngo̱ ítjòn,
jñà ra isìkasén jñà xi̱ta̱ ítjòn‑la̱ na̱ꞌmì ko̱ jñà xi̱ta̱ fariseo.
ꞌYa ki̱cha̱ kjo̱jchán ko̱ ꞌya niꞌí isen ko̱ niꞌí ínicha.
Tanga jè Jesús,
nga̱ ijyeé be mé kjoa̱ ra ko̱ka̱maꞌtin,
jè tsasichjà ítjòn‑la̱ nga iskonangi‑la̱ jñà xi̱ta̱ kìi̱,
kitsò‑la̱:
―¿Yá xi̱ta̱ ra fatsji jiòn?
Jñà xi̱ta̱ kìi̱ kiìchja̱ kitsò:
―Jè fatsji‑ji̱n jè Jesús ra ya̱ Nazaret i̱ꞌnde‑la̱.
ꞌKia̱á kitsò‑la̱ Jesús:
―ꞌA̱n‑náa̱.
Ya̱á síjnajin‑la̱ jñà xi̱ta̱ kìi̱ jè Judas,
jè ra kitsjà‑la̱ íꞌtsi̱n Jesús nga kisìnga̱tsja xi̱ta̱ kondra̱‑la̱.
ꞌKia̱ nga kitsò Jesús:
“ꞌA̱n‑náa̱”,
xi̱ta̱ kìi̱ ngi kijì‑ni íꞌtsi̱n,
iskatsajoꞌtá ya̱ nangi.
Jesús india iskonangi‑la̱,
kitsò‑la̱:
―¿Yá ra fatsji jiòn?
ꞌKia̱á kitsò xi̱ta̱ kìi̱:
―Jè fatsji‑ji̱n jè Jesús ra ya̱ Nazaret i̱ꞌnde‑la̱.
Jesús india kitsò‑ila̱ jñà xi̱ta̱ kìi̱:
―Ijyeé ko̱kàxin‑najiòn nga ꞌa̱n‑náa̱.
Tsa ꞌa̱n‑ná ra fatsji‑nájiòn,
ti̱ꞌnde‑la jñà xi̱ta̱ kìi̱ nga katafì‑ni.
Kií ko̱ꞌsín kjomà‑ni mé‑ni nga itjasòn‑ni jè ꞌén ra kiìchja̱ Jesús nga ti̱ꞌsa̱ ítjòn,
ꞌkia̱ nga kitsò:
“Na̱ꞌìn,
jñà xi̱ta̱ ra ji̱ kiꞌtsí‑ná,
ni̱jngo ichijà.”
Jè Simón Pedro ꞌyaá jngo ki̱cha̱ ndajò;
tsachrje ki̱cha̱‑la̱ nga tsajá‑la̱ jè xi̱ta̱ chi̱ꞌnda‑la̱ na̱ꞌmì ítjòn,
jè ra ꞌmì Malco;
tsateꞌtà chíká nga kixi̱‑la̱.
Jè Jesús kitsò‑la̱ jè Pedro:
―Tjajnatjo‑ni ki̱cha̱‑li.
Tsa jè Na̱ꞌìn‑na̱ ko̱ꞌsín mejèn‑la̱ nga ko̱tjín kjo̱hiꞌin ra ko̱to‑jiaa̱n,
¿a mí tsa tjínè‑la̱ nga sìhitjásòo̱n?
Jñà chíchàn ko̱ jè xi̱ta̱ ra tíjna ítjòn‑la̱,
ko̱ jñà xi̱ta̱ ra síkinda̱ jè i̱ngo̱ ítjòn itsabáꞌñó jè Jesús ko̱ a̱kjòn inchà naꞌñó.
Ya̱á iko̱ ítjòn ya̱ niꞌya‑la̱ xi̱ta̱ ra ꞌmì Anás,
ta nga̱tjì‑la̱ níxáyaá ma jè Caifás.
Jè xi̱ta̱ ra ꞌmì Caifás,
na̱ꞌmì ítjòn tíjna jè nó ꞌkia̱ nga ko̱ꞌsín kjomà kjoa̱ kìi̱.
Jè‑ní Caifás ra ijye a̱sa ko̱ kitsò‑la̱ jñà xi̱ta̱ judío nga isa̱á nda‑ni nga ta jngo xi̱ta̱ katiyatjì ngajo‑la̱ jè na̱xi̱ndá.